Samlerobjekt til salg: Ferrari 308GTB Vetroresina - Bilbasen blog
Samlerobjekt til salg: Ferrari 308GTB Vetroresina
20/04/2016 admin-bilbasen
Der er netop nu et stykke ægte Ferrari-historie til salg på Bilbasen. Nemlig ét af blot 712 eksemplarer af den yderst sjældne Ferrari 308GTB Vetroresina. Og som du sikkert allerede har gættet: Den er ikke helt billig.
Ferrari 308 er i dag en ægte klassiker. Og den var en værdig arvtager til legenderne Ferrari Dino 206 og 246, da den debuterede tilbage i 1975 på Auto Salon Paris. Hvad de færreste dog ved er, at Ferrari 308 i sin spæde start blev produceret med karosseri i glasfiber under navnet Vetroresina. Det italienske ord for selvsamme materiale.
712 eksemplarer af Vetroresina nåede at forlade samlebåndet på fabrikken i Maranello, inden Ferrari i 1977 skiftede til et karosseri af stål.
Udover sit smukke, tidløse udseende, er Ferrari 308 kendt som en veteran, der stadig er velkørende ind i det 21. århundrede. V8’eren er slagkraftig, den lyder fremragende og så er 308’eren kendt for at være rigtig godt afbalanceret sin alder taget i betragtning. Læg dertil at den sjældne Vetroresina er markant lettere og derfor en anelse hurtigere og med bedre køreegenskaber.
Det omtalte eksemplar står som indregistreret for første gang i august 1976. Og med kun 43.000 km. på samvittigheden og alt originalt er der virkelig tale om et flot og helt særligt eksemplar. Oven i hatten er teksten i alle målerne på italiensk. Så ved du også, hvornår det er tid til benzina og acqua. En sej lille detalje, hvis du spørger os. Motoren er en 3,0L V8, der leverer 255Hk og en topfart på den pæne side af 250 km/t.
Der er her tale om et vaskeægte samlerobjekt, der yderst sjældent er udbudt herhjemme. Og selvom prisen kan virke skræmmende, er den ganske fair. I hvert fald sammenlignet med udenlandske priser for et lignende velholdt eksemplar. 308 Vetroresina kan også være interessant som et investeringsobjekt. Se annoncen her.
Ferrari 308GTB 3,0 Vetroresina
Antal eksemplarer: 712 stk.
HK/Nm: 255/285
Tophastighed: 256 km/t
Km/l: ca. 7,5 km/l
SE ANNONCEN HER Ferrari 308 3,0 Vetroresina 2d
BrugtbilKlassikereUgens fund
18/03/2019 - by Simon Petry Hallenslev
Til salg: Tre “familiebiler” der kan køre mere end 300 km/t
18/10/2018 - by Esben Skrumsager
Verdens dyreste: Nu skal den ultimative samlerbil på auktion
08/08/2018 - by Esben Skrumsager